आज लिखने बैठे तो सवाल उठा : क्या डॉ. भीमराव अंबेडकर भी महात्मा गांधी की तरह ही आदरणीय किंतु उपेक्षणीय नहीं बना दिये गये हैं? जिस तरह गांधीवादी लोग गांधी जी को पूजते हैं, किंतु उनके बताये रास्ते पर नहीं चलते, क्या अंबेडकरवादी लोग भी ऐसा ही नहीं करते? अंबेडकर जाति व्यवस्था का उन्मूलन चाहते थे, जबकि अंबेडकरवादी लोग उसमें अपना लाभ देखकर उसे बनाये रखना चाहते हैं. अंबेडकर मानते थे कि जातिगत समता आर्थिक समता के बिना हासिल नहीं हो सकती और वह समाजवाद के बिना असंभव है. लेकिन अंबेडकरवादी लोग आर्थिक व्यवस्था में नहीं, केवल सामाजिक व्यवस्था में परिवर्तन चाहते हैं.